PMIndiaData/PMIndiaSum huggingface dataset:
ഉത്തരാഖണ്ഡില്‍ മേഘവിസ്‌ഫോടനല്‍ ജീവന്‍ നഷ്ടപ്പെട്ടവരുടെ പേരില്‍ പ്രധാനമന്ത്രി അനുശോചിച്ചു

ഉത്തരാഖണ്ഡില്‍ പേമാരിയിലും മേഘവിസ്‌ഫോടനത്തിലും ജീവന്‍ നഷ്ടപ്പെട്ടവരുടെ പേരില്‍ പ്രധാനമന്ത്രി ശ്രീ. നരേന്ദ്രമോദി അനുശോചനം രേഖപ്പെടുത്തി. ”ഉത്തരാഖണ്ഡില്‍ പേമാരിയിലും മേഘവിസ്‌ഫോടനത്തിലും പെട്ട് അനേകരുടെ ജീവന്‍ നഷ്ടപ്പെട്ടതില്‍ ഞാന്‍ ദുഃഖിക്കുന്നു. മരിച്ചവരുടെ കുടുംബാംഗങ്ങളെ ഞാന്‍ അനുശോചനം അറിയിക്കുന്നു. പരിക്കേറ്റവര്‍ക്കൊപ്പമാണ് എന്റെ പ്രാര്‍ത്ഥന. പ്രളയക്കെടുതി അനുഭവിക്കുന്ന പ്രദേശങ്ങള്‍ എത്രയും വേഗം സാധാരണ ജീവിതത്തിലേയ്ക്ക് തിരിച്ചെത്തുമെന്ന് ഞാന്‍ പ്രത്യാശിക്കുന്നു’, പ്രധാനമന്ത്രി പറഞ്ഞു.
ജന്മദിനത്തില്‍ മഹാത്മാ ഗാന്ധിക്കും ലാല്‍ ബഹദൂര്‍ ശാസ്ത്രിക്കും പ്രധാനമന്ത്രി ആദരാഞ്ജലിയര്‍പ്പിച്ചു

ജന്മദിനത്തില്‍ മഹാത്മാ ഗാന്ധിക്കും ലാല്‍ ബഹദൂര്‍ ശാസ്ത്രിക്കും പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലിയര്‍പ്പിച്ചു. ‘ഗാന്ധിജയന്തി ദിനത്തില്‍ ബാപ്പുവിന് നൂറു നൂറു നമസ്‌കാരങ്ങള്‍! അദ്ദേഹത്തിന്റെ മഹത്തായ ആദര്‍ശങ്ങള്‍ ലോകത്താകെ കോടിക്കണക്കിനു പേരെ ഉത്തേജിപ്പിക്കുന്നു. ജവാന്‍മാരുടെയും കര്‍ഷകരുടെയും നേതാവും സമര്‍ഥനായ രാഷ്ട്രനേതാവും ആയിരുന്ന ശാസ്ത്രിജിക്കും നമസ്‌കാരം! ജന്മനാളില്‍ ലാല്‍ ബഹദൂര്‍ ശാസ്ത്രിയെ അനുസ്മരിക്കുന്നു’, പ്രധാനമന്ത്രി പറഞ്ഞു.
മുൻ ഇന്ത്യൻ കരസേനാ മേധാവി ജനറൽ എസ് എഫ് റോഡ്രിഗസിന്റെ നിര്യാണത്തിൽ പ്രധാനമന്ത്രി അനുശോചിച്ചു

മുൻ ഇന്ത്യൻ കരസേനാ മേധാവി ജനറൽ എസ് എഫ് റോഡ്രിഗസിന്റെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു : "ജനറൽ എസ് എഫ് റോഡ്രിഗസിന്റെ വേർപാടിൽ വേദനയുണ്ട്. ഇന്ത്യയെ കൂടുതൽ ശക്തമാക്കുന്നതിനുള്ള അദ്ദേഹത്തിന്റെ അസാധാരണ സേവനത്തിനും സംഭാവനയ്ക്കും രാജ്യം അദ്ദേഹത്തോട് കടപ്പെട്ടിരിക്കും. അദ്ദേഹത്തിന്റെ ആഴത്തിലുള്ള തന്ത്രപരമായ അറിവിന് അദ്ദേഹം ആദരിക്കപ്പെട്ടു . എന്റെ ചിന്തകൾ അദ്ദേഹത്തിന്റെ കുടുംബത്തിനും സുഹൃത്തുക്കൾക്കും ഒപ്പമാണ്. അദ്ദേഹത്തിന്റെ ആത്മാവിന് നിത്യശാന്തി നേരുന്നു.
ബീഹാറില്‍ സി.ആര്‍.പി.എഫ്. സേനാംഗങ്ങളുടെ ജീവഹാനിയില്‍ പ്രധാനമന്ത്രി ദുഖം രേഖപ്പെടുത്തി

ബീഹാറില്‍ സി.ആര്‍.പി.എഫ്. സേനാംഗങ്ങളുടെ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി ദുഖം പ്രകടിപ്പിച്ചു. രക്തസാക്ഷിത്വം വരിച്ച സി.ആര്‍.പി.എഫ്. അംഗങ്ങളുടെ കുടുംബങ്ങളോട് തന്റെ അനുശോചനം അറിയിച്ച പ്രധാനമന്ത്രി പരിക്കേറ്റവര്‍ വേഗത്തില്‍ സുഖം പ്രാപിക്കുന്നതിനായി പ്രാര്‍ത്ഥിക്കുകയും ചെയ്തു.
ചൈന  ഓപ്പൺ  സീരീസ്  ബാഡ്മിൻറൺ  കിരീടം  നേടിയ പി.വി. സിന്ധുവിനെ പ്രധാനമന്ത്രി അഭിനന്ദിച്ചു

ചൈന ഓപ്പണിൽ തന്റെ ആദ്യത്തെ സീരീസ് കിരീടം നേടിയ ബാഡ്മിൻറൺ താരം പി.വി. സിന്ധുവിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ” ആദ്യ സൂപ്പർ സീരീസ് കിരീടം നേടിയ പി.വി. സിന്ധുവിന് അഭിനന്ദനങ്ങൾ. ചൈന ഓപ്പണിൽ നന്നായി കളിച്ചു, ” പ്രധാനമന്ത്രി പറഞ്ഞു.
പ്രധാനമന്ത്രിയും, ബംഗ്ലാദേശ് പ്രധാനമന്ത്രി ഷേഖ് ഹസീനയും രണ്ട് പദ്ധതികള്‍ക്ക് തുടക്കം കുറിച്ചുകൊണ്ടുള്ള ഇ-ഫലകങ്ങള്‍ സംയുക്തമായി അനാവരണം ചെയ്തു

പ്രധാനമന്ത്രിയും, ബംഗ്ലാദേശ് പ്രധാനമന്ത്രി ഷേഖ് ഹസീനയും രണ്ട് പദ്ധതികള്‍ക്ക് തുടക്കം കുറിച്ചുകൊണ്ടുള്ള ഇ-ഫലകങ്ങള്‍ വീഡിയോ കോണ്‍ഫറന്‍സിലൂടെ സംയുക്തമായി അനാവരണം ചെയ്തു. ഇന്ത്യന്‍ വിദേശകാര്യ മന്ത്രി ശ്രീമതി സുഷമാ സ്വരാജ്, പെട്രോളിയം, പ്രകൃതി വാതക മന്ത്രി ശ്രീ. ധര്‍മ്മേന്ദ്ര പ്രധാന്‍ എന്നിവരും സന്നിഹിതരായിരുന്നു. പദ്ധതികള്‍ ഇവയാണ് : 1. ഇന്ത്യ-ബംഗ്ലാദേശ് സൗഹൃദ പൈപ്പ് ലൈന്‍ 2. ധാക്കാ-ടോങ്കി-ജോയ് ദേബ് പൂര്‍ റെയില്‍വേ പദ്ധതി തദവസരത്തില്‍ സംസാരിക്കാവെ, ഇരു രാജ്യങ്ങളും തമ്മിലുള്ള സഹകരണം ലോകത്ത് തന്നെ മികച്ച ഉദാഹരണമാണെന്ന് പ്രധാനമന്ത്രി പറഞ്ഞു. ഭൂമിശാസ്ത്രപരമായി ഈ രണ്ട് രാജ്യങ്ങളും അയല്‍ക്കാരും, വൈകാരികമായി കുടുംബാംഗങ്ങളുമാണെന്ന് അദ്ദേഹം പറഞ്ഞു. നിര്‍ദിഷ്ട പൈപ്പ് ലൈന്‍ ബംഗ്ലാദേശിന്‍റെ സമ്പദ്ഘടനയെ മാത്രമല്ല രണ്ട് രാജ്യങ്ങളുടെയും ബന്ധത്തെ ഉത്തേജിപ്പിക്കുമെന്നും അദ്ദേഹം പറഞ്ഞു. ബംഗ്ലാദേശില്‍ ദേശീയ നഗര ഗതാഗതത്തെ ശക്തിപ്പെടുത്താന്‍ നിര്‍ദിഷ്ട റെയില്‍വേ പദ്ധതി സഹായിക്കുമെന്നും പ്രധാനമന്ത്രി വിശ്വാസം പ്രകടിപ്പിച്ചു.
ഇന്ത്യ-ഇറ്റലി സാങ്കേതിക വിദ്യാ ഉച്ചകോടിയെ പ്രധാനമന്ത്രി അഭിസംബോധന ചെയ്തു

ന്യൂഡെല്‍ഹിയില്‍ നടന്ന ഇന്ത്യ-ഇറ്റലി സാങ്കേതിക വിദ്യാ ഉച്ചകോടിയെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. ഇറ്റലി പ്രധാനമന്ത്രി ശ്രീ. ഗിസെപ്പ് കോണ്ടിയും പങ്കെടുത്തു. ഇന്ത്യ-ഇറ്റലി വ്യവസായ ഗവേഷണ, വികസന സഹകരണ പദ്ധതിയുടെ അടുത്ത ഘട്ടം ആരംഭിക്കുമെന്നു ചടങ്ങില്‍വെച്ചു പ്രധാനമന്ത്രി പ്രഖ്യാപിച്ചു. പ്രസ്തുത പദ്ധതി പുതിയ ഉല്‍പന്നങ്ങള്‍ വികസിപ്പിച്ചെടുക്കുന്നതിന് നമ്മുടെ വ്യവസായ മേഖലയ്ക്കും ഗവേഷണ സ്ഥാപനങ്ങള്‍ക്കും സഹായമായിത്തീരുമെന്ന് അദ്ദേഹം കൂട്ടിച്ചേര്‍ത്തു. സാങ്കേതിക വിദ്യയുടെ പ്രാധാന്യത്തെക്കുറിച്ചു പരാമര്‍ശിക്കവേ, സാമൂഹിക നീതിയും ശാക്തീകരണവും ഉള്‍ച്ചേര്‍ക്കലും സുതാര്യതയും നേടിയെടുക്കുന്നതിനുള്ള മാധ്യമമായി സാങ്കേതിക വിദ്യയെ ഇന്ത്യ ഉപയോഗപ്പെടുത്തിയിട്ടുണ്ടെന്നു പ്രധാനമന്ത്രി ചൂണ്ടിക്കാട്ടി. സേവനങ്ങള്‍ ഫലപ്രദമായി ലഭ്യമാക്കുന്നതിന് ഗവണ്‍മെന്റ് സാങ്കേതിക വിദ്യ ഉപയോഗപ്പെടുത്തിവരികയാണെന്നും അദ്ദേഹം പറഞ്ഞു. ശാസ്ത്രത്തോടുള്ള അഭിനിവേശത്തിനൊപ്പം പൗരന്‍മാര്‍ക്കിടയില്‍ സാങ്കേതിക വിദ്യയോടുള്ള അഭിനിവേശവും വളര്‍ത്തിയെടുക്കുന്നതിന് ഗവണ്‍മെന്റ് ഊന്നല്‍ നല്‍കിവരുന്നതായി പ്രധാനമന്ത്രി വ്യക്തമാക്കി. അടല്‍ ഇന്നൊവേഷന്‍ മിഷന്‍, ഉമാങ് ആപ്പ്, രാജ്യത്താകമാനം വ്യാപിച്ചുകിടക്കുന്ന മൂന്നു ലക്ഷം പൊതുസേവന കേന്ദ്രങ്ങള്‍ എന്നിവയെക്കുറിച്ച് ശ്രീ. മോദി പരാമര്‍ശിച്ചു. സാങ്കേതികവിദ്യ ഉപയോഗപ്പെടുത്തിയുള്ള ഈ സംവിധാനങ്ങള്‍ വഴി ഗവണ്‍മെന്റ് ഓരോ പൗരന്റെയും വീട്ടുപടിക്കല്‍ എത്തിച്ചേരുന്നതായി ഉറപ്പിക്കാന്‍ സാധിക്കുന്നുണ്ടെന്ന് അദ്ദേഹം വിശദീകരിച്ചു. ഇന്ത്യന്‍ ബഹിരാകാശ പദ്ധതി ഉയര്‍ത്തിക്കാട്ടിയ പ്രധാനമന്ത്രി, മികവാര്‍ന്ന നവീനാശയത്തിനുള്ള ഉദാഹരണമാണ് അതെന്നു വ്യക്തമാക്കി. ഇറ്റലി ഉള്‍പ്പെടെ പല രാജ്യങ്ങളുടെയും ബഹിരാകാശ ഉപഗ്രഹങ്ങളെ വിക്ഷേപിക്കാന്‍ ഇന്ത്യക്ക് ഇപ്പോള്‍ ശേഷിയുണ്ടെന്നും കുറഞ്ഞ ചെലവില്‍ നവീനമായ പരിഹാരങ്ങള്‍ സാധ്യമാക്കാന്‍ ഇന്ത്യക്കുള്ള കഴിവാണ് ഇതിലൂടെ പ്രകടമാകുന്നതെന്നും അദ്ദേഹം കൂട്ടിച്ചേര്‍ത്തു. ലൈഫ് സ്റ്റൈല്‍ ആക്‌സസറീസ് ഡിസൈനി(എല്‍.എ.ഡി.)ല്‍ ഇന്ത്യയും ഇറ്റലിയുമായുള്ള സഹകരണം വര്‍ധിച്ചതില്‍ സന്തോഷമുണ്ടെന്നു പ്രധാനമന്ത്രി വെളിപ്പെടുത്തി. തുകല്‍ മേഖലയ്ക്കും ട്രാന്‍സ്‌പോര്‍ട്ടേഷന്‍ ആന്‍ഡ് ഓട്ടൊമൊബൈല്‍ ഡിസൈനി(ടി.എ.ഡി.)നും പ്രത്യേക ഊന്നല്‍ നല്‍കുമെന്നും അദ്ദേഹം പറഞ്ഞു.
ജയന്തിദിനത്തില്‍ ഭാരത് രത്ന എം ജി ആറിന് പ്രധാനമന്ത്രി ശ്രദ്ധാജ്ഞലി അര്‍പ്പിച്ചു

ജയന്തിദിനത്തില്‍ ഭാരത് രത്ന എം ജി ആറിന് പ്രധാനമന്ത്രി ശ്രീ നരേന്ദ്ര മോദി ശ്രദ്ധാജ്ഞലി അര്‍പ്പിച്ചു ഭാരത് രത്‌ന എം‌ജി‌ആർ നിരവധി ഹൃദയങ്ങളിൽ ഇപ്പോഴും ജീവിക്കുന്നു. സിനിമകളുടെ ലോകമായാലും രാഷ്ട്രീയത്തിന്റെ ലോകമായാലും, അദ്ദേഹം എങ്ങും ആദരിക്കപ്പെട്ടിരുന്നു . മുഖ്യമന്ത്രി ഭരണകാലത്ത് ദാരിദ്ര്യ നിർമാർജനത്തിനായി നിരവധി പരിശ്രമങ്ങൾ നടത്തിയ അദ്ദേഹം സ്ത്രീ ശാക്തീകരണത്തിനും ഊന്നൽ നൽകി. അദ്ധേഹത്തിന്റെ ജയന്തിയിൽ എം‌ജി‌ആറിന് ശ്രദ്ധാഞ്ജലി അർപ്പിക്കുന്നു
എന്‍.എസ്.ജി സ്ഥാപക ദിനത്തില്‍ ഉദ്യോഗസ്ഥര്‍ക്ക് പ്രധാനമന്ത്രി ആശംസകള്‍ നേര്‍ന്നു

എന്‍.എസ്.ജി സ്ഥാപക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി എന്‍.എസ്.ജി. ഉദ്യോഗസ്ഥരെയും അവരുടെ കുടുംബങ്ങളെയും അഭിവാദ്യം ചെയ്തു. "എന്‍.എസ്.ജി. സ്ഥാപക ദിനത്തില്‍ എന്‍.എസ്.ജി. ബ്ലാക്ക് ക്യാറ്റ് ഉദ്യോഗസ്ഥര്‍ക്കും അവരുടെ കുടുംബാംഗങ്ങള്‍ക്കും ആശംസകള്‍. ഇന്ത്യയുടെ സുരക്ഷാ സംവിധാനത്തില്‍ എന്‍.എസ്.ജി. നിര്‍ണായക പങ്കാണ് വഹിക്കുന്നത്. ഏറ്റവും ധൈര്യവും പ്രൊഫഷണലിസവും അത് കൈമുതലാക്കിയിട്ടുണ്ട്. ഇന്ത്യയെ സുരക്ഷിതമായി നിലനിര്‍ത്താനുള്ള എന്‍.എസ്.ജി.യുടെ പ്രവര്‍ത്തനങ്ങളില്‍ രാജ്യം അഭിമാനം കൊള്ളുന്നു"- പ്രധാനമന്ത്രി പറഞ്ഞു.
സുക്മയില്‍ നടന്ന ആക്രമണത്തില്‍ വീരമൃത്യു വരിച്ച സി.ആര്‍.പി.എഫ്. ഭടന്‍മാര്‍ക്കു പ്രധാനമന്ത്രിയുടെ അഭിവാദ്യങ്ങള്‍

ഛത്തീസ്ഗഢിലെ സുക്മയില്‍ ഉണ്ടായ ആക്രമണത്തില്‍ വീരമൃത്യു വരിച്ച സി.ആര്‍.പി.എഫ്. ഭടന്‍മാര്‍ക്കു പ്രധാനമന്ത്രി ശ്രീ. നരേന്ദ്ര മോദി അഭിവാദ്യങ്ങള്‍ അര്‍പ്പിച്ചു. ‘ഛത്തീസ്ഗഢിലെ സുക്മയില്‍ ഉണ്ടായ ആക്രമണത്തില്‍ വീരമൃത്യു വരിച്ച സി.ആര്‍.പി.എഫ്. ഭടന്‍മാര്‍ക്ക് ഇന്ത്യ അഭിവാദ്യങ്ങള്‍ അര്‍പ്പിക്കുന്നു. ആ ധീര രക്തസാക്ഷികളുടെ കുടുംബങ്ങളുടെയും സുഹൃത്തുക്കളുടെയും ദുഃഖത്തില്‍ പങ്കുചേരുന്നു. ദുഃഖം നിറഞ്ഞ ഈ വേളയില്‍ രാഷ്ട്രം അവരോടൊപ്പം നില്‍ക്കുന്നു’, പ്രധാനമന്ത്രി പറഞ്ഞു.
പ്രശസ്ത സന്തൂർ വിദ്വാൻ  പണ്ഡിറ്റ് ശിവകുമാർ ശർമ്മയുടെ വിയോഗത്തിൽ പ്രധാനമന്ത്രി അനുശോചിച്ചു

പ്രശസ്ത സന്തൂർ വിദ്വാൻ പണ്ഡിറ്റ് ശിവകുമാർ ശർമ്മയുടെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു : "പണ്ഡിറ്റ് ശിവകുമാർ ശർമ്മാജിയുടെ വിയോഗത്തോടെ നമ്മുടെ സാംസ്കാരിക ലോകം കൂടുതൽ ദരിദ്രമായിരിക്കുകയാണ്. ആഗോള തലത്തിൽ അദ്ദേഹം സന്തൂരിനെ ജനകീയമാക്കി. അദ്ദേഹത്തിന്റെ സംഗീതം വരും തലമുറകളെ തുടർന്നും ആകർഷിക്കും. അദ്ദേഹവുമായുള്ള ഇടപഴകലുകൾ ഞാൻ സ്നേഹപൂർവ്വം ഓർക്കുന്നു. അദ്ദേഹത്തിന്റെ കുടുംബാംഗങ്ങളോടും ആരാധകരോടുമുള്ള അനുശോചനം രേഖപ്പെടുത്തുന്നു. ഓം ശാന്തി.
നവ ഇന്ത്യയ്ക്കായി ഊര്‍ജ്ജം പകരൂ: യുവ ഐ.എ.എസ്. ഉദ്യോഗസ്ഥരോട് പ്രധാനമന്ത്രി

മാറ്റങ്ങളെ പ്രതിരോധിക്കുന്നതിനുള്ള മാനസികാവസ്ഥമാറ്റി ഇന്ത്യന്‍ ഭരണസംവിധാനത്തില്‍ നവ ഇന്ത്യയ്ക്ക് വേണ്ട ഊര്‍ജ്ജം പകരാന്‍ പ്രധാനമന്ത്രി ശ്രീ നരേന്ദ്രമോദി യുവ ഐ.എ.എസ്. ഉദ്യോഗസ്ഥരെ ഉപദേശിച്ചു. ഇന്ത്യയ്ക്ക് സാദ്ധ്യമാകുന്ന പുരോഗതി നേടിയെടുക്കാന്‍ ഇതുവരെ കഴിഞ്ഞിട്ടില്ലെന്ന് 2015ലെ ഐ.എ.എസ്. ഉദ്യോഗസ്ഥരുടെ ബാച്ചില്‍പ്പെട്ട അസിസ്റ്റന്റ് സെക്രട്ടറിമാരുടെ പരിശീലന പരിപാടിയുടെ ഉദ്ഘാടന സമ്മേളനത്തെ അഭിസംബോധനചെയ്തുകൊണ്ട് പ്രധാനമന്ത്രി ഊന്നിപ്പറഞ്ഞു. ഇന്ത്യയ്ക്ക് ശേഷം സ്വാതന്ത്ര്യം ലഭിച്ച രാജ്യങ്ങളും ഇന്ത്യയെക്കാളും വിഭവങ്ങളില്‍ ഞെരുക്കം നേരിടുന്ന രാജ്യങ്ങളും പോലും വികസനത്തിന്റെ പുതിയ ഉയരങ്ങളില്‍ എത്തിയെന്ന് അദ്ദേഹം ചൂണ്ടിക്കാട്ടി. മാറ്റങ്ങള്‍ക്ക് നേതൃത്വം നല്‍കുന്നതിന് ധൈര്യം അനിവാര്യമാണ്. കഷ്ണം കഷ്ണമായ ഭരണക്രമീകരണങ്ങള്‍ ഉദ്യോഗസ്ഥരുടെ കൂട്ടായശേഷി പരമാവധിതലത്തിലേക്ക് ലഭ്യമാക്കുന്നതിന് തടസമാകും. അതുകൊണ്ട് സംവിധാനത്തില്‍ വളരെ ഊര്‍ജ്ജസ്വലമായ പരിവര്‍ത്തനം അനിവാര്യമാണെന്നും അദ്ദേഹം ചൂണ്ടിക്കാട്ടി അസിസ്റ്റന്റ് സെക്രട്ടറിമാരുടെ മൂന്നുമാസത്തെ പരിശീലന പരിപാടി ഇപ്പോള്‍ അതിന്റെ മൂന്നാമത്തെ വര്‍ഷമാണ് നടക്കുന്നത്. അത് വലിയ ഗുണം ഉണ്ടാക്കിയിട്ടുണ്ടെന്നും അദ്ദേഹം പറഞ്ഞു. കേന്ദ്ര ഗവണ്‍മെന്റിലെ മുതിര്‍ന്ന നേതാക്കളുമായി ഒരു സങ്കോചവുമില്ലാതെ അടുത്ത മൂന്നുമാസം ആശയവിനിമയം നടത്തുന്നതിനുള്ള നിര്‍ദ്ദേശവും അദ്ദേഹം മുന്നോട്ടുവച്ചു. അതിലൂടെ സെക്രട്ടറിതലത്തിലുള്ള മുതിര്‍ന്ന ഉദ്യോഗസ്ഥരുടെ ഭരണപരിചയവും പുതിയ തലമുറയുടെ ഊര്‍ജ്ജവും പുത്തന്‍ ആശയങ്ങളും ഒന്നിച്ചുചേരുകയും അത് മൊത്തം ഭരണസംവിധാനത്തിന് ഗുണകരമാകുമെന്നും പ്രധാനമന്ത്രി ചൂണ്ടിക്കാട്ടി. യു.പി.എസ്.സി ഫലപ്രഖ്യാപനം വരുന്നതുവരെയുള്ള തങ്ങളുടെ ജീവിതത്തിലേക്ക് തിരിഞ്ഞുനോക്കാന്‍ പ്രധാനമന്ത്രി യുവ ഐ.എ.എസ് ഉദ്യോഗസ്ഥരോട് ആവശ്യപ്പെട്ടു. എന്നിട്ട് ഇപ്പോള്‍ ലഭിച്ചിട്ടുള്ള ഈ അവസരം ഉപയോഗിച്ച് സാധാരണക്കാരായ ജനങ്ങളുടെ ജീവിതത്തില്‍ ഗുണപരമായ മാറ്റങ്ങള്‍ കൊണ്ടുവരാന്‍ ശ്രമിക്കാനും അദ്ദേഹം നിര്‍ദ്ദേശിച്ചു. കേന്ദ്ര പേഴ്‌സണല്‍, പൊതുപരാതി പരിഹാര, പെന്‍ഷന്‍സ് സഹമന്ത്രി ഡോ: ജിതേന്ദ്ര സിംഗും മുതിര്‍ന്ന ഗവണ്‍മെന്റ് ഉദ്യോഗസ്ഥരും ചടങ്ങില്‍ സംബന്ധിച്ചു.
ശ്രീലങ്കന്‍ വിദേശകാര്യമന്ത്രി ശ്രീ. തിലക് മരപന പ്രധാനമന്ത്രിയെ സന്ദര്‍ശിച്ചു

ശ്രീലങ്കന്‍ വിദേശകാര്യമന്ത്രി ശ്രീ. തിലക് മരപന പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. സൗഹാര്‍ദ സന്ദര്‍ശനമായിരുന്നു. ഉഭകക്ഷി ചര്‍ച്ചകള്‍ക്കായി മൂന്നു ദിവസത്തെ ഇന്ത്യാ സന്ദര്‍ശനത്തിന് എത്തിയതാണ് വിദേശകാര്യ മന്ത്രി ശ്രീ. തിലക് മരപന. ശ്രീലങ്കയുടെ വിദേശകാര്യ മന്ത്രിപദത്തിലെത്തിയ ശ്രീ. തിലക് മരപനയെ പ്രധാനമന്ത്രി അഭിനന്ദിച്ചു. ഈ വര്‍ഷം മേയില്‍ രാജ്യാന്തര വേസക് ദിനത്തില്‍ താന്‍ നടത്തിയ വിജയകരമായ ശ്രീലങ്കാസന്ദര്‍ശനത്തെക്കുറിച്ചു പ്രധാനമന്ത്രി സംസാരിച്ചു. ശ്രീലങ്കയുമായുള്ള ബന്ധത്തിന് ഇന്ത്യ കല്‍പിച്ചുവരുന്ന വലിയ പ്രാധാന്യം പ്രധാനമന്ത്രി ആവര്‍ത്തിച്ചു. ഇരു രാജ്യങ്ങളും തമ്മില്‍ ആഴവും വ്യാപ്തിയുമുള്ള ബന്ധങ്ങളുണ്ട്. ഉഭയകക്ഷി സഹകരണം കൂടുതല്‍ ശക്തിപ്പെടുത്താനും വികസിപ്പിക്കാനുമായി ശ്രീലങ്കന്‍ പ്രസിഡന്റും പ്രധാനമന്ത്രിയുമായി വളരെ അടുപ്പത്തോടെ ബന്ധപ്പെടാന്‍ പ്രതീക്ഷാപൂര്‍വം കാത്തിരിക്കുകയാണെന്നും പ്രധാനമന്ത്രി വ്യക്തമാക്കി.
സേവനത്തിനിടെ വീരമൃത്യു വരിച്ച പോലീസ് ഉദ്യോഗസ്ഥർക്ക്  പോലീസ് അനുസ്മരണ ദിനത്തിൽ പ്രധാനമന്ത്രി ആദരാഞ്ജലി അർപ്പിച്ചു

ഡ്യൂട്ടി സമയത്ത് ജീവൻ നഷ്ടപ്പെട്ട എല്ലാ പോലീസ് ഉദ്യോഗസ്ഥർക്കും പ്രധാനമന്ത്രി ശ്രീ നരേന്ദ്ര മോദി ആദരാഞ്ജലി അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ക്രമസമാധാനം സംരക്ഷിക്കുന്നതിലും ആവശ്യമുള്ള സമയങ്ങളിൽ മറ്റുള്ളവരെ സഹായിക്കുന്നതിലും നമ്മുടെ പോലീസ് സേന നടത്തിയ മികച്ച ശ്രമങ്ങളെ പോലീസ് അനുസ്മരണ ദിനത്തിൽ ഞാൻ അംഗീകരിക്കാൻ ആഗ്രഹിക്കുന്നു. ഡ്യൂട്ടി സമയത്ത് ജീവൻ നഷ്ടപ്പെട്ട എല്ലാ പോലീസ് ഉദ്യോഗസ്ഥർക്കും ഞാൻ ആദരാഞ്ജലി അർപ്പിക്കുന്നു. "
കമ്യൂണിക്കേഷന്‍ ഓപറേറ്റര്‍മാര്‍ക്ക്  പ്രതിരോധ വകുപ്പിന്റെ ഭൂമി ലഭ്യമാക്കുന്നതിന് നയം ഭേദഗതി ചെയ്യാനുള്ള നിര്‍ദ്ദേശത്തിന് കേന്ദ്ര മന്ത്രിസഭയുടെ അംഗീകാരം

പ്രതിരോധവകുപ്പിനു കീഴിലുള്ള ഭൂമി, പരസ്പരം പങ്കുവെക്കുന്ന വാര്‍ത്താ വിനിമയ ടവറുകളും അനുബന്ധ അടിസ്ഥാന സൗകര്യങ്ങളും നിര്‍മ്മിക്കുന്നതിനായി കമ്യൂണിക്കേഷന്‍ ഓപറേറ്റര്‍മാര്‍ക്ക് നല്‍കുന്നതിന് പ്രതിരോധ മന്ത്രാലയത്തിന്റെ നയം ഭേദഗതി ചെയ്യുന്നതിനുള്ള നിര്‍ദ്ദേശം പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അംഗീകരിച്ചു. മൊബൈല്‍ ടവറുകള്‍ സ്ഥാപിക്കുന്നതിന് അനുമതി നല്‍കുന്നതിന് വാര്‍ത്താവിനിമയ വകുപ്പ് പുറപ്പെടുവിച്ച നയങ്ങളും മാര്‍ഗ്ഗനിര്‍ദ്ദേശങ്ങളും നടപ്പിലാക്കുന്നതിലെ അനുഭവസമ്പത്ത് അടിസ്ഥാനമാക്കിയാണ് ഭൂമി അനുവദിക്കുന്നത്. സര്‍വീസ് ലൈസന്‍സികള്‍ക്കും വാര്‍ത്താവിനിമയ വകുപ്പില്‍ രജിസ്റ്റര്‍ ചെയ്ത കമ്പനികള്‍ക്കും പരസ്പരം പങ്കുവെക്കുന്ന വാര്‍ത്താ വിനിമയ ടവറുകളും അനുബന്ധ അടിസ്ഥാനസൗകര്യങ്ങളും നിര്‍മ്മിക്കുന്നതിന് പ്രതിരോധ വകുപ്പിന്റെ ഭൂമി പാട്ടത്തിനു നല്‍കാനും പ്രതിരോധ മേഖലയിലും കന്റോണ്‍മെന്റുകളിലും അനുമതി നല്‍കുന്നതും പുതുക്കിയ നയത്തില്‍ ഉള്‍പ്പെടുന്നു. ഇതുവഴി സൈനിക താവളങ്ങളിലെയും, സൈനിക സ്‌റ്റേഷനുകളിലെയും ആശയവിനിമയത്തിന്റെ ഗുണനിലവാരം വര്‍ദ്ധിപ്പിക്കാനാവും.
കാർഷിക, ഭക്ഷ്യ സംസ്കരണം സംബന്ധിച്ച ദേശീയ ഉച്ചകോടിയിൽ പ്രധാനമന്ത്രി  ഡിസംബർ 16 ന് കർഷകരെ അഭിസംബോധന ചെയ്യും

പ്രധാനമന്ത്രി ശ്രീ നരേന്ദ്ര മോദി 2021 ഡിസംബർ 16-ന് ഗുജറാത്തിലെ ആനന്ദിൽ രാവിലെ 11 മണിക്ക് കാർഷിക, ഭക്ഷ്യ സംസ്കരണ ദേശീയ ഉച്ചകോടിയുടെ സമാപന സമ്മേളനത്തിൽ വീഡിയോ കോൺഫറൻസിംഗിലൂടെ കർഷകരെ അഭിസംബോധന ചെയ്യും. സ്വാഭാവിക കൃഷിയിൽ ഊന്നൽ നൽകുന്ന ഉച്ചകോടി, പ്രകൃതിദത്ത കൃഷിരീതി അവലംബിക്കുന്നതിന്റെ ഗുണഫലങ്ങൾ വിശദമാക്കുന്ന ആവശ്യമായ എല്ലാ വിവരങ്ങളും കർഷകർക്ക് നൽകും. കർഷക ക്ഷേമത്തിനായുള്ള പ്രധാനമന്ത്രിയുടെ കാഴ്ചപ്പാടാണ് ഗവണ്മെന്റിനെ നയിക്കുന്നത്. ഉൽപ്പാദനക്ഷമത വർധിപ്പിക്കുന്നതിന് ഇത് പ്രതിജ്ഞാബദ്ധമാണ്. അതുവഴി കർഷകർക്ക് അവരുടെ കാർഷിക സാധ്യതകൾ പരമാവധി വർദ്ധിപ്പിക്കാൻ കഴിയും. കൃഷിയെ പരിവർത്തനം ചെയ്യുന്നതിനും കർഷകരുടെ വരുമാനം വർദ്ധിപ്പിക്കുന്നതിനുമായി ഗവണ്മെന്റ് നിരവധി നടപടികൾ ആരംഭിച്ചിട്ടുണ്ട്. വ്യവസ്ഥയുടെ സുസ്ഥിരത, ചെലവ് കുറയ്ക്കൽ, വിപണി പ്രവേശനം, കർഷകർക്ക് മെച്ചപ്പെട്ട മൂല്യബോധം എന്നിവയിലേക്ക് നയിക്കുന്ന സംരംഭങ്ങളെ പ്രോത്സാഹിപ്പിക്കുന്നതിനും പിന്തുണയ്ക്കുന്നതിനുമുള്ള ശ്രമങ്ങൾ നടക്കുന്നു. സീറോ ബജറ്റ് സ്വാഭാവിക കൃഷി എന്നത് കർഷകർ വാങ്ങുന്ന ഉൽപന്നങ്ങളെ ആശ്രയിക്കുന്നത് കുറയ്ക്കുന്നതിനും, മണ്ണിന്റെ ആരോഗ്യം മെച്ചപ്പെടുത്തുന്നതിനും സഹായിക്കുന്ന പരമ്പരാഗതമായാ പാട അധിഷ്ഠിത സാങ്കേതികവിദ്യകളെ ആശ്രയിച്ച് കാർഷിക ചെലവ് കുറയ്ക്കുന്നതിനുള്ള ഒരു വാഗ്ദാനമായ ഉപകരണമാണ്. നാടൻ പശുവും അതിന്റെ ചാണകവും മൂത്രവും ഒരു പ്രധാന പങ്ക് വഹിക്കുന്നു, അതിൽ നിന്ന് ഫാമിൽ വിവിധ ഘടകങ്ങൾ നിർമ്മിക്കുകയും മണ്ണിന് ആവശ്യമായ പോഷകങ്ങൾ നൽകുകയും ചെയ്യുന്നു. വളരെ കുറഞ്ഞ ജലലഭ്യതയുള്ള സാഹചര്യങ്ങളിൽ പോലും, ജൈവാംശം ഉപയോഗിച്ച് മണ്ണ് പുതയിടുകയോ അല്ലെങ്കിൽ വർഷം മുഴുവനും മണ്ണ് പച്ചപ്പ് കൊണ്ട് മൂടുകയോ ചെയ്യുന്ന മറ്റ് പരമ്പരാഗത രീതികൾ, ആദ്യ വർഷം മുതൽ തന്നെ സുസ്ഥിരമായ ഉൽപാദനക്ഷമത ഉറപ്പാക്കുന്നു. അത്തരം തന്ത്രങ്ങൾക്ക് ഊന്നൽ നൽകാനും രാജ്യത്തുടനീളമുള്ള കർഷകർക്ക് സന്ദേശം നൽകാനും ലക്ഷ്യമിട്ടാണ് ഗുജറാത്ത് ഗവണ്മെന്റ് സ്വാഭാവിക കൃഷിയിൽ ശ്രദ്ധ കേന്ദ്രീകരിച്ച് കാർഷിക, ഭക്ഷ്യ സംസ്കരണത്തെക്കുറിച്ചുള്ള ദേശീയ ഉച്ചകോടി സംഘടിപ്പിക്കുന്നത് . 2021 ഡിസംബർ 14 മുതൽ 16 വരെയാണ് ത്രിദിന ഉച്ചകോടി സംഘടിപ്പിക്കുന്നത്. ഐ സി എ ആർ , കൃഷി വിജ്ഞാന കേന്ദ്രങ്ങൾ, തുടങ്ങിയ കേന്ദ്ര ഇൻസ്റ്റിറ്റ്യൂട്ടുകൾ, കാർഷിക സാങ്കേതികവിദ്യ മാനേജ്‌മന്റ് ഏജൻസി (എ ടി എം എ ) യുടെ സംസ്ഥാനങ്ങളിലെ ശൃംഖല എന്നിവ വഴി കർഷകർ തത്സമയം ബന്ധപ്പെടുന്നതിന് പുറമെ, ഉച്ചകോടിയിൽ 5000-ലധികം കർഷകർ പങ്കെടുക്കും.
മേയ്ക്ക് ഇന്‍ ഇന്ത്യ ചടങ്ങില്‍ സ്വീഡനും, ഫിന്‍ലന്റും, പോളണ്ടുമായി ഉഭയകക്ഷി ചര്‍ച്ചകള്‍

മുംബെയില്‍ ഇന്ന് മേയ്ക്ക് ഇന്‍ ഇന്ത്യ സെന്റര്‍ ഉദ്ഘാടനം ചെയ്ത ശേഷം പ്രധാനമന്ത്രി ശ്രീ. നരേന്ദ്ര മോദി സ്വീഡനിലെയും, ഫിന്‍ലാന്റിലെയും പ്രധാനമന്ത്രിമാരുമായും പോളണ്ടിലെ ഉപ പ്രധാനമന്ത്രിയുമായും ഉഭയകക്ഷി ചര്‍ച്ചകള്‍ നടത്തി. സ്വീഡിഷ് പ്രധാനമന്ത്രി ശ്രീ.സ്റ്റെഫാന്‍ ലോഫനുമായുള്ള ചര്‍ച്ചയില്‍ മേയ്ക്ക് ഇന്‍ ഇന്ത്യ സംരംഭത്തില്‍ നിര്‍ണ്ണായകമായ പങ്കാളിത്തം വഹിക്കുന്ന സ്വീഡനെ പ്രധാനമന്ത്രി അഭിനന്ദിച്ചു. പ്രതിരോധ ഇലക്‌ട്രോണിക് സാധനങ്ങള്‍, മെഡിക്കല്‍ ഉപകരണങ്ങള്‍ എന്നിവയുടെ നിര്‍മ്മാണവുമായി ബന്ധപ്പെട്ട് സഹകരിക്കാന്‍ പ്രധാനമന്ത്രി സ്വീഡിഷ് കമ്പനികളെ ആഹ്വാനം ചെയ്തു. ഫിന്നിഷ് പ്രധാനമന്ത്രി ശ്രീ. ജൂഹാ സിപ്പിലയുമായുള്ള ചര്‍ച്ചയില്‍ ഇഞ്ചിനിയറിംഗ്, ഊര്‍ജ്ജ പ്ലാന്റുകള്‍, ജൈവ സാങ്കേതിക വിദ്യാ തുടങ്ങിയ മേഖലകളില്‍ സഹകരിക്കാന്‍ ഫിന്‍ലാന്റിനെ പ്രധാനമന്ത്രി ക്ഷണിച്ചു. ചെന്നൈയിലെ ട്രിവിട്രോണ്‍ ഹെല്‍ത്ത് കെയറിന്റെ അത്യാധുനിക നിര്‍മ്മാണ പ്ലാന്റ് മുെബെയില്‍ ഇരുന്ന് കൊണ്ട് സാങ്കേതിക വിദ്യാ സഹായത്തോടെ പ്രധാനമന്ത്രിയും ഫിന്‍ലാന്റ് പ്രധാനമന്ത്രിയും ചേര്‍ന്ന് ഉദ്ഘാടനം ചെയ്തു. പോളണ്ടും ഗുജറാത്തും തമ്മില്‍ ദീര്‍ഘനാളായുള്ള ബന്ധത്തെ പ്രധാനമന്ത്രി ശ്രീ. നരേന്ദ്ര മോദി പോളണ്ട് ഉപപ്രധാനമന്ത്രി പിയോതൃ ഗ്ലിന്‍സ്‌കിയുമായുള്ള ചര്‍ച്ചയില്‍ അനുസ്മരിച്ചു. ഭക്ഷ്യ സംസ്‌കരണം, ശുദ്ധഊര്‍ജ്ജം, ഗതാതതം എന്നീ മേഖലകളിലെ സഹകരണം സംബന്ധിച്ചും ചര്‍ച്ച നടന്നു.
കോമൺവെൽത് ഗെയിംസ് : ഭാരോദ്വഹനത്തിൽ വെള്ളി മെഡൽ നേടിയ സങ്കേത് സർഗറിനെ പ്രധാനമന്ത്രി അഭിനന്ദിച്ചു

2022ലെ കോമൺവെൽത്ത് ഗെയിംസിൽ 55 കിലോഗ്രാം വിഭാഗം ഭാരോദ്വഹനത്തിൽ വെള്ളി മെഡൽ നേടിയ സങ്കേത് സർഗറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു : “സങ്കേത് സർഗറിന്റെ അനിതരസാധാരണമായ ശ്രമം! കോമൺവെൽത്ത് ഗെയിംസിൽ ഇന്ത്യയ്ക്ക് മികച്ച തുടക്കമാണ് അദ്ദേഹത്തിന്റെ വെള്ളി മെഡൽ നേട്ടം . അദ്ദേഹത്തിന് അഭിനന്ദനങ്ങൾ, ഭാവിയിലെ എല്ലാ ശ്രമങ്ങൾക്കും ആശംസകൾ."
മോർബിയിലെ അപകടത്തെക്കുറിച്ച് പ്രധാനമന്ത്രി ഗുജറാത്ത് മുഖ്യമന്ത്രിയോട് സംസാരിച്ചു

മോർബിയിലെ അപകടത്തെക്കുറിച്ച് പ്രധാനമന്ത്രി ശ്രീ നരേന്ദ്ര മോദി ഗുജറാത്ത് മുഖ്യമന്ത്രി ശ്രീ ഭൂപേന്ദ്രഭായ് പട്ടേലുമായും മറ്റ് ഉദ്യോഗസ്ഥരുമായും സംസാരിച്ചു. രക്ഷാപ്രവർത്തനങ്ങൾക്കായി ടീമുകളെ അടിയന്തരമായി അണിനിരത്തണമെന്ന് ശ്രീ മോദി ആവശ്യപ്പെട്ടു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു; "മോർബിയിലുണ്ടായ അപകടത്തെക്കുറിച്ച് പ്രധാനമന്ത്രി നരേന്ദ്രമോദി ഗുജറാത്ത് മുഖ്യമന്ത്രി ഭൂപേന്ദ്രഭായി പട്ടേലുമായും മറ്റ് ഉദ്യോഗസ്ഥരുമായും സംസാരിച്ചു. രക്ഷാപ്രവർത്തനങ്ങൾക്കായി ടീമുകളെ അടിയന്തരമായി അണിനിരത്താൻ അദ്ദേഹം ആവശ്യപ്പെട്ടിട്ടുണ്ട്. സ്ഥിതിഗതികൾ സൂക്ഷ്മമായും നിരന്തരമായും നിരീക്ഷിക്കണമെന്നും ദുരിതബാധിതർക്ക് സാധ്യമായ എല്ലാ സഹായവും നൽകണമെന്നും അദ്ദേഹം ആവശ്യപ്പെട്ടു." ND
ഫ്രഞ്ച് പ്രസിഡന്റിന്റെ നയതന്ത്ര ഉപദേഷ്ടാവ് ശ്രീ. ഫിലിപ് എറ്റിയെന്‍ പ്രധാനമന്ത്രിയെ സന്ദര്‍ശിച്ചു

ഫ്രഞ്ച് പ്രസിഡന്റിന്റെ നയതന്ത്ര ഉപദേഷ്ടാവ് ശ്രീ. ഫിലിപ് എറ്റിയെന്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. പ്രതിരോധം, സുരക്ഷ എന്നിവ ഉള്‍പ്പെടെ ഇന്ത്യയും ഫ്രാന്‍സും തമ്മില്‍ എല്ലാ രംഗത്തുമുള്ള ബന്ധം ശക്തിപ്രാപിച്ചുവരുന്നതു സംബന്ധിച്ചു പ്രധാനമന്ത്രിയെ ശ്രീ. എറ്റിയെന്‍ ധരിപ്പിച്ചു. 2017 ജൂണില്‍ താന്‍ നടത്തിയ വിജയകരമായ ഫ്രാന്‍സ് സന്ദര്‍ശനത്തെക്കുറിച്ചു പ്രധാനമന്ത്രി അനുസ്മരിച്ചു. പ്രതിരോധവും സുരക്ഷയുമാണ് ഇന്ത്യ-ഫ്രാന്‍സ് തന്ത്രപരമായ പങ്കാളിത്തത്തിന്റെ പ്രധാനപ്പെട്ട രണ്ടു മേഖലകളെന്നു ചൂണ്ടിക്കാട്ടിയ അദ്ദേഹം, എല്ലാ രംഗങ്ങളിലും ഉഭയകക്ഷിബന്ധം മെച്ചപ്പെട്ടുവരുന്നതിനെ അഭിനന്ദിച്ചു. പ്രസിഡന്റ് മാക്രോണ്‍ അദ്ദേഹത്തിന്റെ സൗകര്യാര്‍ഥം പരമാവധി വേഗം ഇന്ത്യയിലെത്തുമെന്നു പ്രതീക്ഷിക്കുന്നതായും അദ്ദേഹത്തെ സ്വീകരിക്കാന്‍ കാത്തിരിക്കുകയാണെന്നും പ്രധാനമന്ത്രി പറഞ്ഞു.
നാഷണൽ മാരിടൈം ഹെറിറ്റേജ് കോംപ്ലക്‌സിന്റെ  പ്രവൃത്തി പുരോഗതി പ്രധാനമന്ത്രി ഒക്ടോബർ 18-ന്  അവലോകനം ചെയ്യും.

പ്രധാനമന്ത്രി ശ്രീ നരേന്ദ്ര മോദി 2022 ഒക്‌ടോബർ 18-ന് വൈകുന്നേരം 5 മണിക്ക് ഗുജറാത്തിലെ ലോത്തലിൽ നാഷണൽ മാരിടൈം ഹെറിറ്റേജ് സമുച്ചയത്തിന്റെ പ്രവർത്തന പുരോഗതി വീഡിയോ കോൺഫറൻസിംഗിലൂടെ അവലോകനം ചെയ്യും. തുടർന്ന് അദ്ദേഹം സദസ്സിനെ അദ്ദേഹം അഭിസംബോധന ചെയ്യും. ഹാരപ്പൻ നാഗരികതയിലെ പ്രമുഖ നഗരങ്ങളിലൊന്നായിരുന്നു ലോഥൽ, മനുഷ്യനിർമിത കപ്പൽശാലയുടെ കണ്ടെത്തലിന് പേരുകേട്ടതാണ്. ലോത്തലിലെ സമുദ്ര പൈതൃക സമുച്ചയം നഗരത്തിന്റെ ചരിത്രപരമായ പൈതൃകത്തിനും പാരമ്പര്യത്തിനും യോജിച്ച ആദരവാണ്. ഇന്ത്യയുടെ സമ്പന്നവും വൈവിധ്യപൂർണ്ണവുമായ സമുദ്ര പൈതൃകം പ്രദർശിപ്പിക്കുക മാത്രമല്ല, ലോകോത്തര അന്തർദേശീയ വിനോദസഞ്ചാര കേന്ദ്രമായി ഉയർന്നുവരാൻ ലോത്തലിനെ സഹായിക്കുകയും ചെയ്യുന്നതിനായി ലോത്തലിലെ നാഷണൽ മാരിടൈം ഹെറിറ്റേജ് കോംപ്ലക്സ് വികസിപ്പിച്ചെടുക്കുന്നു. ഈ പദ്ധതിയിലൂടെയുള്ള വിനോദസഞ്ചാര സാധ്യതകളിലേക്കുള്ള ഉത്തേജനം ഈ മേഖലയുടെ സാമ്പത്തിക വികസനവും വർദ്ധിപ്പിക്കും. 2022 മാർച്ചിൽ ആരംഭിച്ച സമുച്ചയം ഏകദേശം 3500 കോടി രൂപ ചെലവിലാണ് വികസിപ്പിക്കുന്നത്. ഹാരപ്പൻ വാസ്തുവിദ്യയും ജീവിതശൈലിയും പുനർനിർമ്മിക്കുന്നതിന് ലോഥൽ മിനി വിനോദം പോലുള്ള നൂതനവും അതുല്യവുമായ നിരവധി സവിശേഷതകൾ ഇതിന് ഉണ്ടായിരിക്കും; നാല് തീം പാർക്കുകൾ – മെമ്മോറിയൽ തീം പാർക്ക്, മാരിടൈം ആൻഡ് നേവി തീം പാർക്ക്, കാലാവസ്ഥാ തീം പാർക്ക്, അഡ്വഞ്ചർ ആന്റ് അമ്യൂസ്മെന്റ് തീം പാർക്ക്; ലോകത്തിലെ ഏറ്റവും ഉയരം കൂടിയ ലൈറ്റ് ഹൗസ് മ്യൂസിയം; ഹാരപ്പൻ കാലം മുതൽ ഇന്നുവരെയുള്ള ഇന്ത്യയുടെ സമുദ്ര പൈതൃകം ഉയർത്തിക്കാട്ടുന്ന പതിനാല് ഗാലറികൾ; സംസ്ഥാനങ്ങളുടെയും കേന്ദ്ര ഭരണ പ്രദേശങ്ങളുടെയും വൈവിധ്യമാർന്ന സമുദ്ര പൈതൃകം പ്രദർശിപ്പിക്കുന്ന തീരദേശ പവലിയൻ തുടങ്ങിയവ ഇവിടെ സജ്ജമാക്കും. –ND–
ഇന്ത്യയുടെയും അഫ്ഗാനിസ്ഥാന്റെയും ചാര്‍ട്ടേര്‍ഡ് അക്കൗണ്ടന്റുമാരുടെ സംഘടനകള്‍ തമ്മിലുള്ള ധാരണാപത്രം

ഇന്‍സ്റ്റിറ്റ്യൂട്ട് ഓഫ് ചാര്‍ട്ടേര്‍ഡ് അക്കൗണ്ടന്റ്‌സ് ഓഫ് ഇന്ത്യ (ഐ.സി.എ.ഐ)യും, സര്‍ട്ടിഫൈഡ് പ്രൊഫഷണല്‍ അക്കൗണ്ടന്റ്‌സ് അഫ്ഗാനിസ്ഥാന്‍ (സി.പി.എ അഫ്ഗാനിസ്ഥാന്‍) ഉം തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. അഫ്ഗാന്‍ അക്കൗണ്ടന്‍സി ബോര്‍ഡിന്റെ ശേഷി വര്‍ദ്ധന, വിജ്ഞാന കൈമാറ്റം, വിദ്യാര്‍ത്ഥികളുടെയും അക്കൗണ്ടന്റ്മാരുടെയും വിനിമയ പരിപാടികള്‍, ഇരുകൂട്ടര്‍ക്കും പ്രയോജനകരമാകുന്ന തരത്തില്‍ സെമിനാറുകള്‍, സമ്മേളനങ്ങള്‍, സംയുക്ത പ്രവര്‍ത്തനങ്ങള്‍ മുതലാവയിലൂടെ അഫ്ഗാനിസ്ഥാന്റെ വിവരസാങ്കേതികവിദ്യാശേഷി വര്‍ദ്ധിപ്പിക്കലും, ഗുണനിലവാരം ഉറപ്പ് വരുത്തലും ധാരണാപത്രത്തില്‍ ഉള്‍പ്പെടും. ലക്ഷ്യങ്ങള്‍ : 1. അക്കൗണ്ടിംഗ് തൊഴില്‍ മേഖലയില്‍ ഉരുത്തിരിയുന്ന പുതിയ വികാസങ്ങളെ കുറിച്ച് വിദ്യാര്‍ത്ഥികള്‍ക്കും ഇന്‍സ്റ്റിറ്റ്യൂട്ട് അംഗങ്ങള്‍ക്കും വിനിമയ പരിപാടിയിലൂടെ അറിവ് പകരല്‍. 2. രാജ്യാന്തര തരത്തിലെ മികച്ച സമ്പദായങ്ങളെ പ്രോത്സാഹിപ്പിക്കല്‍ 3. കാലാകാലങ്ങളിലെ അവലോകനത്തിലൂടെ ഗുണനിയന്ത്രണ സമ്പ്രദായങ്ങള്‍ നടപ്പിലാക്കല്‍. പ്രധാന നേട്ടങ്ങള്‍ : ചരിത്രപരവും, സാംസ്‌കാരികപരവുമായ ബന്ധങ്ങളെ അടിസ്ഥാനമാക്കിയുള്ള വളരെ കരുത്തുറ്റ ഒരു പങ്കാളിത്തമാണ് ഇന്ത്യയും അഫ്ഗാനിസ്ഥാനും തമ്മിലുള്ളത്. അഫ്ഗാനിസ്ഥാനില്‍ നിക്ഷേപമിറക്കിയും, കാബൂളിന്റെ പ്രതിരോധ ശേഷി ശക്തിപ്പെടുത്തിയും, മേഖലാ ബന്ധങ്ങള്‍ പ്രോത്സാഹിപ്പിച്ചുകൊണ്ടുമുള്ള ഒരു ബഹുമുഖ സമീപനത്തിലൂടെ അഫ്ഗാനിസ്ഥാനോടുള്ള ഇന്ത്യയുടെ നയത്തില്‍ മാറ്റം വരുത്തിയപ്പോള്‍ ഇരുരാജ്യങ്ങള്‍ തമ്മിലുള്ള ബന്ധങ്ങള്‍ പുതിയ ഉയരങ്ങള്‍ കൈവരിച്ചു. ഇന്ത്യന്‍ ചാര്‍ട്ടേഡ് അക്കൗണ്ടന്റ്മാര്‍ക്ക് അഫ്ഗാനിസ്ഥാനിലെ തൊഴിലുടമകളുടെ അംഗീകാരം ലഭ്യമാക്കിക്കൊണ്ട് പരോക്ഷ തൊഴില്‍ ഉല്‍പ്പാദനത്തിന് ഇന്ത്യയെയും, ഐ.സി.എ.ഐ.യെയും അഫ്ഗാനിസ്ഥാന്‍ സഹായിക്കും. പശ്ചാത്തലം : ഇന്ത്യയില്‍ ചാര്‍ട്ടേഡ് അക്കൗണ്ടന്റ്‌സി തൊഴിലിനെ നിയന്ത്രിക്കാന്‍ പാര്‍ലമെന്റ് പാസാക്കിയ 1949 ലെ ചാര്‍ട്ടേഡ് അക്കൗണ്ടന്റ്‌സ് നിയമ പ്രകാരം സ്ഥാപിക്കപ്പെട്ട സംഘടനയാണ് ഇന്‍സ്റ്റിറ്റ്യൂട്ട് ഓഫ് ചാര്‍ട്ടേര്‍ഡ് അക്കൗണ്ടന്റ്‌സ് ഓഫ് ഇന്ത്യ. അഫ്ഗാനിസ്ഥാനിലെ ധനമന്ത്രാലയത്തിന്റെ മേല്‍ നോട്ടത്തില്‍ ആ രാജ്യത്തെ അക്കൗണ്ടന്‍സി തൊഴിലുകള്‍ നിയന്ത്രിക്കുന്ന സ്വതന്ത്ര സ്ഥാപനമാണ് സി.പി.എ. അഫ്ഗാനിസ്ഥാന്‍.
മുന്‍ പ്രധാനമന്ത്രി ഇന്ദിരാ ഗാന്ധിക്ക് അവരുടെ ജന്മവാര്‍ഷികത്തില്‍ ശ്രദ്ധാഞജലി അര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി മുന്‍ പ്രധാനമന്ത്രി ശ്രീമതി ഇന്ദിരാ ഗാന്ധിക്ക് അവരുടെ ജന്മവാര്‍ഷികത്തില്‍ ശ്രദ്ധാഞജലി അര്‍പ്പിച്ചു. ‘മുന്‍ പ്രധാനമന്ത്രി ശ്രീമതി ഇന്ദിരാ ഗാന്ധിക്ക് അവരുടെ ജന്മവാര്‍ഷികത്തില്‍ ശ്രദ്ധാഞജലി അര്‍പ്പിക്കുന്നു’, പ്രധാനമന്ത്രി പറഞ്ഞു.
ദേശീയ പഞ്ചായത്തീരാജ് ദിനത്തില് പ്രധാനമന്ത്രി പഞ്ചായത്തുകളെ അഭിസംബോധന ചെയ്തു

ദേശീയ പഞ്ചായത്തീരാജ് ദിനാഘോഷത്തിന്റെ ഭാഗമായി ജാംഷെഡ്പൂരില് നടന്ന ചടങ്ങില് പ്രധാനമന്ത്രി ശ്രീ. നരേന്ദ്ര മോദി രാജ്യത്തെ എല്ലാ പഞ്ചായത്തുകളെയും അഭിസംബോധന ചെയ്തു. ബാബാസാഹേബ് അംബേദ്കളുടെ 125ാം ജന്മവാര്ഷികത്തോടനുബന്ധിച്ചു തുടക്കമിട്ട ഗ്രാമോദയ് സെ ഭാരത് ഉദയ് അഭിയാന്റെ സമാപനവും ചടങ്ങില് നടന്നു. ഗ്രാമപ്രദേശങ്ങളിലെ സൗകര്യങ്ങളും സേവനങ്ങളും നഗരങ്ങൡലേതിനു തുല്യമായിരിക്കണമെന്നു ശ്രീ. നരേന്ദ്ര മോദി ഊന്നിപ്പറഞ്ഞു. ഗ്രാമങ്ങളില് പരിവര്ത്തനം സൃഷ്ടിക്കാന് ലക്ഷ്യമിട്ടു പ്രവര്ത്തിക്കുകവഴി ജനസേവനം നടത്താന് ഭരണകാലാവധി ഉപയോഗെപ്പടുത്തണമെന്നു പഞ്ചായത്തംഗങ്ങളോടു പ്രധാനമന്ത്രി ആഹ്വാനംചെയ്തു. വിശേഷിച്ച്, വനിതാ അംഗങ്ങള്ക്കു ശൗചാലയ നിര്മാണം പോലുള്ള കാര്യങ്ങളില് നേതൃത്വപരമായ പങ്കു വഹിക്കാന് സാധിക്കുമെന്ന് അദ്ദേഹം ചൂണ്ടിക്കാട്ടി. കുട്ടികളുടെ വിദ്യാഭ്യാസം സംബന്ധിച്ച കാര്യത്തില് പ്രത്യേക ശ്രദ്ധ പതിപ്പിക്കണമെന്ന് ഉപദേശിച്ച പ്രധാനമന്ത്രി, കുട്ടികള് സ്കൂളുകളില് എത്താത്ത സാഹചര്യമുണ്ടെങ്കില് അതു പഞ്ചായത്തംഗങ്ങള് ഗൗരവത്തോടെ കാണണമെന്ന് അഭ്യര്ഥിച്ചു. ബജറ്റിനതീതമായി ചിന്തിക്കാനും ജനക്ഷേമത്തില് ശ്രദ്ധ പതിപ്പിക്കാനും പഞ്ചായത്തുകള് തയ്യാറാകണമെന്നും അദ്ദേഹം പറഞ്ഞു. ചടങ്ങില് സംബന്ധിക്കാന് രാജ്യത്തിന്റെ വിവിധ ഭാഗങ്ങളില്നിന്നെത്തിയ പ്രതിനിധികളില് ചിലരുമായി പ്രധാനമന്ത്രി സംസാരിച്ചു. 2013ല് താന് പങ്കെടുത്ത റാലിക്കിടെയുണ്ടായ ബോംബ് സ്ഫോടനത്തില് മരിച്ചവരില് ഒരാളുടെ വിധവയെയും മകളെയും അദ്ദേഹം കണ്ടു.
രാജീവ് മെഹൃഷിയെ അഭ്യന്തര സെക്രട്ടറിയായി നിയമിച്ചു

ശ്രീ. രാജീവ് മെഹൃഷിയെ കേന്ദ്ര അഭ്യന്തര സെക്രട്ടറിയായി നിയമിച്ചു. അദ്ദേഹം നേരത്തേ കേന്ദ്ര ധനകാര്യമന്ത്രാലയത്തിലെ സാമ്പത്തികകാര്യ വകുപ്പ് സെക്രട്ടറിയായിരുന്നു. രണ്ടുവര്‍ഷത്തേക്കാണ് നിയമനം. ശ്രീ. എല്‍.സി ഗോയലിന് പകരമാണ് നിയമനം. 1978 ലെ രാജസ്ഥാന്‍ കേഡറില്‍നിന്നുള്ള ഐ.എ.എസ് ഉദ്യോഗസ്ഥാനാണ് ശ്രീ. രാജീവ് മെഹൃഷി. വ്യക്തിപരമായ കാരണങ്ങളാല്‍ സ്വയം വിരമിക്കലിനുള്ള ശ്രീ. എല്‍.സി ഗോയലിന്റെ അപേക്ഷക്ക് ഉടന്‍ പ്രബല്യത്തോടെ പ്രധാനമന്ത്രി അംഗീകാരം നല്‍കി. കേരള കേഡറില്‍നിന്നുള്ള ഐ.എ.എസ് ഉദ്യോസ്ഥനാണ് ശ്രീ. എല്‍.സി ഗോയല്‍.
വിനോദ സഞ്ചാര മേഖലയില്‍ ഇന്ത്യയും ക്രൊയേഷ്യയും തമ്മില്‍ ഒപ്പുവെച്ച ധാരണാപത്രത്തിനു മന്ത്രിസഭയുടെ അനുമതി

വിനോദ സഞ്ചാര മേഖലയില്‍ ഇന്ത്യയും ക്രൊയേഷ്യയും തമ്മില്‍ ഒപ്പുവെച്ച ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. ധാരണാപത്രം വിനോദസഞ്ചാര മേഖലയില്‍ കൂടുതല്‍ സഹകരിക്കുന്നതിനുള്ള സ്ഥാപനപരമായ സംവിധാനം ഒരുക്കുന്നതിന് ഇരു രാജ്യങ്ങള്‍ക്കും സഹായകമാകും. രാഷ്ട്രപതി 2019 മാര്‍ച്ച് 26നു നടത്തിയ ക്രൊയേഷ്യ സന്ദര്‍ശനത്തിനിടെയാണു ധാരണാപത്രം ഒപ്പുവെക്കപ്പെട്ടത്.